सम्राट् हर्ष के व्यक्तित्व की अन्य विशेषता यह श्री वह स्वतः विद्वान् था, लेखक था और विद्वानों तथा लेखकों का आश्रयदाता था। कादम्बरी और हर्षचरित जैसी सुविख्यात रचनाओं के यशस्वी विद्वान् वाणभट्ट पर उसकी विशेष अनुकम्पा थी। वाण के सम्बन्धी मयूर को भी हर्ष ने आश्रय प्रदान किया था, और उसने कामशास्त्र के प्रसिद्ध ग्रन्थ अष्टक की रचना की थी। हर्ष के दरबार में एक अन्य प्रसिद्ध साहित्यकार था मतंग दिवाकर। हर्ष साहित्यकारों का आश्रयदाता तो था ही वह स्वयं भी एक सुयोग्य साहित्यकार था। रत्नावली, प्रियदर्शिका तथा नागानन्द नामक संस्कृत के तीन नाटकों का उसे प्रणेता माना जाता है। हर्ष के व्यक्तित्व के इन्हीं विशेषताओं को ध्यान में रखते हुए डॉ. बैजनाथ शर्मा ने लिखा है कि भारत के महान् शासकों में हर्ष की गणना होती है। उसमें चन्द्रगुप्त मौर्य की सैनिक प्रतिभा, अशोक की उदारता एवं समुद्रगुप्त की राजनीतिज्ञता तथा चन्द्रगुप्त विक्रमादित्य की प्रबुद्धता थी।